Saglasno članu 54 stav 1 tačka 29 Statuta Glavnog grada ("Sl. list CG-opštinski propisi", broj 8/19), Skupština Glavnog grada - Podgorice, na sjednici održanoj dana 4. maja 2021. godine, razmatrala je Izvještaj o realizaciji programa obavljanja komunalnih djelatnosti „Komunalne usluge“ d.o.o. Podgorica za 2020. godinu i na osnovu člana 123 i 124 Poslovnika Skupštine Glavnog grada ("Sl. list CG-opštinski propisi", br. 31/19, 16/20 i 43/20), donijela sljedeće

 **OCJENE I ZAKLJUČKE**

O C J E N E

Pravni osnov za donošenje Godišnjeg izvještaja o realizaciji godišnjeg programa obavljanja komunalnih djelatnosti „Komunalne usluge” d.o.o. Podgorica sadržan je u članu 26 stav 3 Zakona o komunalnim djelatnostima ("Službeni list Crne Gore", br. 055/16 od 17.08.2016, 074/16 od 01.12.2016, 002/18 od 10.01.2018, 066/19 od 06.12.2019). Sadržaj predmetnog Godišnjeg izvještaja propisan je Pravilnikom o bližem sadržaju godišnjeg programa obavljanja komunalnih djelatnosti i godišnjeg izvještaja o realizaciji godišnjeg programa obavljanja komunalnih djelatnosti ("Službeni list Crne Gore", br. 054/20 od 08.06.2020).

„Komunalne usluge“ d.o.o. Podgorica je pravni nasljednik Javnog preduzeća „Komunalne usluge“ Podgorica putem reorganizacije javnog preduzeća u društvo sa ograničenom odgovornošću. Navedena reorganizacija je izvršena po osnovu Zakona o unapređenju poslovnog ambijenta (Sl.list CG br.40/10), kojim je bila utvrđena obaveza reorganizacije javnih preduzeća u skladu sa Zakonom o privrednim društvima.

 Društvo je shodno važećem Pravilniku o organizaciji i sistematizaciji radnih mjesta organizovano u dva sektora i to: Sektor za tehničko - operativne poslove i Sektor za ekonomsko - pravne poslove. Društvu sa ograničenom odgovornošću „Komunalne usluge“ Podgorica Osnivač je povjerio obavljanje komunalnih djelatnosti (osnovne) koje imaju karakter djelatnosti od javnog interesa, i to: održavanje javne rasvjete i održavanje svjetlosne signalizacije.

Organ upravljanja Društva je Odbor direktora, a organ rukovođenja je Izvršni direktor. Odbor direktora se sastoji od pet članova od kojih su četiri predstavnici Osnivača, a jedan predstavnik zaposlenih u Društvu.

Pored osnovne djelatnosti, odnosno kvalitetnog tekućeg i investicionog održavanja povjerene infrastrukture, „Komunalne usluge” d.o.o. Podgorica je registrovano kao telekomunikacioni operator kod Agencije za elektronske komunikacije i poštansku djelatnost kao operater telekomunikacija, Rješenjem br. 2338 od 3.07.2012. godine. Ovo Društvo posjeduje Licence za projektovanje i izvođenje elektro-energetskih objekata jake struje, obnovljenu Rješenjem Ministarstva rada i socijalnog staranja br.106-134/20-4730/4 od 13.08.2020.god kojim je ovlašteno da se bavi poslovima iz oblasti zaštite na radu, te će i u narednom periodu nastaviti da teži proširivanju djelatnosti radi sticanja neophodnih dodatnih finasijskih sredstava, obzirom da se samo dio istih obezbjeđuje iz budžeta Glavnog grada.

U Društvu je na dan 31.12.2020. godine bilo angažovan 91 izvršilac na neodređeno vrijeme. U 2020. godini izrađen je novi Pravilnik o organizaciji i sistematizaciji radnih mjesta, koji se nalazi u proceduri dobijanja saglasnosti . Predloženim Pravilnikom izvršena je preraspodjela postojećeg broja izvršilaca na druga radna mjesta kao i preraspodjela postojećih poslova i radnih zadataka na veći broj izvršilaca, pa je shodno tome broj radnih mjesta iz prethodnog akta o sistematizaciji sa 61 uvećan na 71, a broj izvršilaca sa 97 na 105.

 U izvještajnom periodu Društvo je održavalo 23.354 stubnih mjesta i 32.740 rasvjetnih mjesta, od toga 25% svjetiljki kandelaberskog tipa. Ukupna dužina podzemnih i nadzemnih el. vodova iznosi oko 760.000 m. Napominjemo da na objektima javne rasvjete gdje je izvršena rekonstrukcija javne rasvjete - faza I, ovo Društvo je i dalje u obavezi da, održava sve ostale elemente objekata javne rasvjete, a to podrazumijeva održavanje napojnih kablova, stubova, ormara i dr.

Održavanje postojeće svjetlosne signalizacije podrazumijeva održavanje 47 semaforizovanih raskrsnica, 12 signalizatora za slijepa i slabovida lica, LED informacioni displeji. Tekuće odražavanje podrazumijeva i održavanje postojećeg sistema video nadzora, komunikacionih resursa za potrebe povezivanja semaforskih uređaja i video kamera, hardverske opreme u nadzornom centru, kao i softverskih aplikacija za potrebe monitoringa sistema.

Rebalansom Budžeta Glavnog grada za 2020. godinu, za rekonstrukciju postojećih i izgradnju novih objekata javne rasvjete i svjetlosne signalizacije opredijeljena su sredstva u iznosu od 1.145.000,00 eura, od čega je na teritoriji Glavnog grada utrošeno 980.000,00 eura, dok je na teritoriji Opštine u okviru Glavnog grada Golubovci za 2020. godinu u ove svrhe utrošeno 165.000,00 eura. Takođe, u 2020. godini, Društvo je nastavilo sa aktivnostima vezanim kako za modernizaciju funkcionalne ulične javne rasvjete tako i u dijelu ambijentalne i dekorativne rasvjete na mostovima, parkovima i urbanim djelovima grada. To podrazumijeva zamjenu starih energetski neefikasnih svjetiljki sa savremenim LED svjetiljkama. U toku 2020. godine u potpunosti su rekonstruisane rasvjete u Ulici Bracana Bracanovića, Ulici Meše Selimovića, Ulici Đoka Miraševića, Ulici Pete proleterske brigade, Ulici Oktobarske revolucije, Ulici Ivana Vujoševića, Bulevaru Stanka Dragojevića, u parku na Pobrežju, u Podgoričkom parku i parku na Starom aerodromu kao i mnoge druge.

Programom rada “Komunalne usluge” d.o.o. Podgorica za 2020. godinu predviđeno je obavljanje poslova iz domena javne funkcije (održavanje objekata javne rasvjete i svjetlosne signalizacije) u vrijednosti od 1.080.000,00 eura i sredstva za ove namjene obezbijeđena su iz Budžeta Glavnog grada. Program rada u ovom dijelu realizovan je u potpunosti.

Prihodi po osnovu utrošene električne energije za javnu rasvjetu iznosili su 1.004.457,53 eura. Izvedeni su radovi na izgradnji javne rasvjete na teritoriji Glavnog grada i Opštine u okviru Glavnog grada Golubovci u vrijednosti od 1.144.050,14eura i ostvaren prihod u iznosu od 945.495,86 eura. Takođe, Budžetom Glavnog grada za 2020. god. opredijeljena su sredstva u iznosu od 250.000,00 eura za tekuće održavanje javne rasvjete koje je Društvo koristilo za rekonstrukciju sistema javne rasvjete i svjetlosne signalizacije na teritoriji Glavnog grada Podgorice. Planirane aktivnosti u okviru ove stavke su u potpunosti realizovane.

U periodu od 01.01.2020.-31.12.2020.god., „Komunalne usluge“ d.o.o. ostvarilo je ukupan prihod u iznosu **4.645.245,26 eura,** rashod u iznosu od **4.375.129.33** eura i tako ostvarilo pozitivan finansijski rezultat od **126.903,93 eura** .

Komunalne usluge d.o.o. Podgorica na kraju 2020. god. imaju obaveze prema dobavljačima u iznosu od 4.251.049,00 eura od kojih obaveza prema Erste banci za projekat Rekonstrukcije javne rasvjete na teritoriji Glavnog grada i Opštine u okviru Glavnog grada Golubovci (fazi I – sela i prigradska naselja) iznosi 4.212.386,48 eura. Plaćanje obaveza po ovom projektu vrši se u 120 jednakih mjesečnih rata i sredstva za ovaj projekat biće obezbijeđena su u budžetu Glavnog grada. Komunalne usluge d.o.o. Podgorica na kraju 2020.godine nijesu kreditno zadužene.

 U skladu sa obavezom utvrđenom u članu 7 Ugovora o povjeravanju obavljanja komunalnih djelatnosti i korišćenju komunalne infrastrukture i drugih sredstava u svojini Glavnog grada Podgorica, koji su zaključili Glavni grad Podgorica i „Komunalne usluge“ d.o.o. Podgorica, a kojim je između ostalog propisano da se postojeći cjenovnik mijenja saglasno odgovarajućoj propisanoj proceduri i po utvrđenim kriterijumima za formiranje cijena, u decembru 2020. godine započet je postupak izrade novog Cjenovnika usluga na održavanju javne rasvjete i svjetlosne signalizacije a sve u skladu sa članom 53 Zakona o komunalnim djelatnostima.

“Komunalne usluge” d.o.o Podgorica će nastojati da u narednom periodu, i pored znatnog uvećanja broja rasvjetnih tijela, zadrži nivo kvalitetnog održavanja i izgradnje javne rasvjete. Pored toga, ovo Društvo će proširivanjem djelatnosti težiti da pruži i druge usluge poslovnim partnerima po znatno povoljnijim uslovima uz potreban kvalitet i na taj način dodatno rastereti Budžet Glavnog grada.

 Polazeći od datih ocjena, Skupština Glavnog grada donosi sledeće -

**ZAKLJUČKE**

1. Usvaja se Izvještaj o realizaciji programa obavljanja komunalnih djelatnosti „ Komunalne usluge “ d.o.o. Podgorica za 2020. godinu.
2. Nastaviti sa modernizacijom objekata svjetlosne signalizacije, zamjene dotrajalih semaforskih stubova sa modernijim poluportalnim i portalni stubovima, implementacije novih signalnih planova za potrebe “zelenog talasa”.
3. Nastaviti sa uvođenjem savremene tehnologije rasvjete koja ima za cilj smanjenje troškova električne energije i povećanje vijeka trajanja rasvjetnih tijela.
4. U cilju unapređenja infromacionog sistema Glavnog grada, nastaviti sa širenjem optičke mreže, kao i kroz privatno-javno partnerstvo proširiti telekomunikacione servise, pružajući na taj način nove, kvalitetnije i pouzdanije servise trećim licima (IP televizija, VOIP i internet).
5. Podići javnu rasvjetu na savremeniji nivo, kroz ugradnju svjetiljki najnovije generacije sa LED diodama, primjenom daljinskog sistema upravljanja, kao i instaliranje svjetiljki koje koriste solarnu energiju.
6. Za realizaciju navedenih zaključaka zadužuje se menadžment „Komunalne usluge“ d.o.o.- Podgorica.

Broj: 02-016/21-449

Podgorica, 4. maja 2021.godine

**SKUPŠTINA GLAVNOG GRADA – PODGORICE**

 **PREDSJEDNIK SKUPŠTINE,**

 **dr Đorđe Suhih**